CELEX: 32015D1173
Language: hr
Date: 2015-07-14 00:00:00
Title: Provedbena odluka Vijeća (EU) 2015/1173 od 14. srpnja 2015. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

17.7.2015   
            
            
               HR
            
            
               Službeni list Europske unije
            
            
               L 189/36
            
         PROVEDBENA ODLUKA VIJEĆA (EU) 2015/1173
   od 14. srpnja 2015.
   o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Člankom 287. točkom 14. Direktive 2006/112/EZ Poljskoj se odobrava izuzeće od poreza na dodanu vrijednost (PDV) za porezne obveznike čiji godišnji promet ne prelazi protuvrijednost 10 000 EUR u nacionalnoj valuti prema tečaju na dan pristupanja.
            
         
               (2)
            
            
               Odlukom Vijeća 2009/790/EZ (2) Poljskoj je do 31. prosinca 2012. kao odstupanje odobreno izuzeće od PDV-a za porezne obveznike čiji godišnji promet ne prelazi protuvrijednost 30 000 EUR u nacionalnoj valuti prema tečaju na dan pristupanja.
            
         
               (3)
            
            
               Provedbenom odlukom Vijeća 2012/769/EU (3) mjera odstupanja predviđena u Odluci 2009/790/EZ produljena je do 31. prosinca 2015.
            
         
               (4)
            
            
               Pismom evidentiranim u Komisiji 23. prosinca 2014. Poljska je zatražila odobrenje za daljnje produljenje mjere kojom se odstupa od članka 287. točke 14. Direktive 2006/112/EZ kako bi mogla nastaviti izuzimati od PDV-a porezne obveznike čiji godišnji promet ne prelazi protuvrijednost 30 000 EUR u nacionalnoj valuti prema tečaju na dan pristupanja. Tom bi mjerom navedeni porezni obveznici i dalje bili oslobođeni od određenih ili svih obveza u vezi s PDV-om iz glave XI. poglavlja od 2. do 6. Direktive 2006/112/EZ.
            
         
               (5)
            
            
               Komisija je pismima od 6. veljače 2015. obavijestila ostale države članice o zahtjevu Poljske. Pismom od 9. veljače 2015. Komisija je obavijestila Poljsku da ima sve informacije potrebne za razmatranje zahtjeva.
            
         
               (6)
            
            
               Prema informacijama koje je dostavila Poljska 103 617 poreznih obveznika ostvarilo je korist primjenom te mjere i to je u 2013. dovelo do procijenjenog smanjenja prihoda od PDV-a u proračunu od otprilike 0,32 %.
            
         
               (7)
            
            
               S obzirom na to da su se zbog tog višeg praga smanjile obveze najmanjih poslovnih subjekata u vezi s PDV-om te da se oni i dalje mogu odlučiti za uobičajene odredbe o PDV-u u skladu s člankom 290. Direktive 2006/112/EZ, Poljskoj bi trebalo odobriti primjenu te mjere tijekom daljnjeg ograničenog razdoblja.
            
         
               (8)
            
            
               Odstupanje ne utječe na vlastita sredstva Unije koja proizlaze iz PDV-a.
            
         
               (9)
            
            
               Odluku 2009/790/EZ trebalo bi stoga na odgovarajući način izmijeniti,
            
         DONIJELO JE OVU ODLUKU:
   Članak 1.
   Članak 2. Odluke 2009/790/EZ zamjenjuje se sljedećim:
   
      „Članak 2.
      Ova Odluka primjenjuje se od 1. siječnja 2010. do 31. prosinca 2018.”.
   
   Članak 2.
   Ova Odluka počinje proizvoditi učinke na dan priopćenja.
   Članak 3.
   Ova je Odluka upućena Republici Poljskoj.
   
      Sastavljeno u Bruxellesu 14. srpnja 2015.
      
         
            Za Vijeće
         
         
            Predsjednik
         
         P. GRAMEGNA
      
   
   
      (1)  SL L 347, 11.12.2006., str. 1.
   
   
      (2)  Odluka Vijeća 2009/790/EZ od 20. listopada 2009. kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 53.).
   
      (3)  Provedbena odluka Vijeća 2012/769/EU od 4. prosinca 2012. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 338, 12.12.2012., str. 27.).